Doložka prednosti
medzinárodnej zmluvy pred zákonmi
(čl. 7 ods. 5 ústavy)

1.	Gestor zmluvy: Ministerstvo financií Slovenskej republiky 

2.	Názov zmluvy: Návrh na uzavretie Dohody medzi Slovenskou republikou a Spojenými štátmi americkými na zlepšenie dodržiavania medzinárodných predpisov v oblasti daní a na implementáciu zákona FATCA 

3.	Účel a predmet zmluvy a jeho úprava v právnom poriadku Slovenskej republiky:
Cieľom Dohody medzi Slovenskou republikou a Spojenými štátmi americkými o zlepšení dodržiavania daňových predpisov v medzinárodnom rozsahu a vykonávaní zákona FATCA (ďalej len „dohoda FATCA“) je vytvoriť právny rámec pre automatickú výmenu informácií o finančných účtoch. Dohoda FATCA má preto význam z hľadiska rozvoja spolupráce príslušných daňových správ pri predchádzaní daňovým podvodom a daňovým únikom. 

Slovenská republika má so Spojenými štátmi od roku 1993 uzatvorenú Zmluvu o zamedzení dvojakého zdanenia a zabránení daňovým únikom v odbore daní z príjmov a z majetku, ktorej článok 27 umožňuje automatickú výmenu informácií na daňové účely, avšak v užšom rozsahu. Dohoda FATCA sa na uvedenú bilaterálnu zmluvu odvoláva vo väzbe na ochranu dôvernosti vymieňaných informácií. 

Na vykonanie dohody FATCA je potrebné zavedenie vnútroštátnej právnej úpravy, ktorá určí slovenským finančným inštitúciám povinnosť zisťovať údaje a informácie o držiteľoch účtov a finančných účtoch prostredníctvom uplatňovania pravidiel preverovania. Zistené informácie budú oznamované príslušnému orgánu v SR a následne budú prostredníctvom medzinárodnej automatickej výmeny (vykonávanej podľa zákona č. 442/2012 Z. z. o medzinárodnej pomoci a spolupráci pri správe daní) oznamované príslušnému orgánu Spojených štátov, príp. ďalším zmluvným štátom v prípade uzatvorenia obdobných zmluvných nástrojov. Povinnosť zhromažďovať požadované údaje je potrebné uložiť finančným inštitúciám zákonom v záujme zamedzenia možnému rozporu so zákonom č. 122/2013 Z. z. o ochrane osobných údajov a o zmene a doplnení niektorých zákonov v znení neskorších predpisov a ďalších vecne príslušných právnych predpisov. 

4.	Priama úprava práv alebo povinností fyzických osôb alebo právnických osôb:
Dohoda FATCA sa týka práv a povinností slovenských finančných inštitúcií a jednotlivých osôb, o ktorých sa budú vymieňať informácie na daňové účely, a to najmä v čl. 1, čl. 2 a čl. 4 dohody FATCA.  

5.	Úprava predmetu medzinárodnej zmluvy v práve EÚ:
Súlad zmluvy s právom Európskej únie: úplný súlad. 
Európska únia už v úvodných diskusiách o postupe členských štátov EÚ v bilaterálnych vzťahoch so Spojenými štátmi v záujme implementácie pravidiel FATCA odporučila členským štátom EÚ postupovať formou uzatvorenia bilaterálnych dohôd podľa tzv. Modelu 1, ktorý je aj súčasťou predkladaného materiálu v SR. Na pôde Rady EÚ bol v decembri 2014 schválený návrh na novelizáciu smernice Rady 2011/16/EÚ o administratívnej spolupráci v oblasti priamych daní integrujúci pravidlá ekvivalentné pravidlám FATCA a tzv. globálnemu štandardu oznamovania informácií (Common Reporting Standard), ktorý po vzore FATCA pripravilo OECD (v oblasti rozsahu vymieňaných informácií, ako aj pravidiel preverovania pri zisťovaní požadovaných informácií). Uvedená smernica bola publikovaná pod číslom 2014/107/EÚ a členské štáty EÚ ju majú povinnosť prevziať do vnútroštátnej legislatívy do 31.12.2015. 

Predkladaný materiál zodpovedá právnym predpisom Slovenskej republiky. Dohoda FATCA rozširuje bilaterálnu zmluvnú základňu Slovenskej republiky a je v súlade so záväzkami vyplývajúcimi SR z jej členstva v Európskej únii. 

6.	Kategória zmluvy podľa čl. 7 ods. 4 Ústavy Slovenskej republiky (vyžaduje pred ratifikáciou súhlas Národnej rady Slovenskej republiky):
Z kategórií vymedzených čl. 7 ods. 4 Ústavy Slovenskej republiky je táto dohoda medzinárodnou hospodárskou zmluvou všeobecnej povahy a medzinárodnou zmluvou, na vykonanie ktorej je na vnútroštátnej úrovni potrebné prijať novú právnu úpravu. 

7.	Kategória zmluvy podľa čl. 7 ods. 5 Ústavy Slovenskej republiky (má prednosť pred zákonmi):
Z kategórií vymedzených čl. 7 ods. 5 Ústavy Slovenskej republiky je táto dohoda medzinárodnou zmluvou, ktorá priamo zakladá práva alebo povinnosti fyzických osôb alebo právnických osôb. Dohoda FATCA má prednosť pred zákonmi a je svojím obsahom prezidentskou zmluvou.  

8.	Dopady prijatia medzinárodnej zmluvy, ktorá má prednosť pred zákonmi, na slovenský právny poriadok: 
Na právny poriadok Slovenskej republiky bude mať dohoda FATCA vplyv formou prijatia novej vnútroštátnej legislatívy stanovujúcej požiadavky vyplývajúce z medzinárodnej dohody.